钦定古今图书集成/理学汇编/学行典/第072卷 > 来知德省心录 > 《静轩赋》元·戴表元
## 钦定古今图书集成/理学汇编/学行典/第072卷 > 来知德省心录 > 《静轩赋》元·戴表元

东平阎公名某，居静轩剡源戴表元为之《赋》曰：

“世有欲静者，问于其师，其师教之以学。坐盖屏居，久
之能安于足，而不能安于饥穷之水火，于是教之以
学；默又绝语，久之能忘于口，而不能忘爱憎之荆棘，
于是教之以息交，则不能蛰穴而栖巢；教之以寡求，
则不能餐松而饮流。故嵇叟以慕仙伤生，杨卿以忤
物招咎。喑雁先尽，柔木速朽。恶影者走而滋多，逃声
者驰而愈有。”呜呼悲夫！事有适至，理有固然。子不观
于空洞，渺没沧溟之渊？方其决阴谷，泻层巅，经苍莽
而始激触，萦纡而弥喧迨。至乎钜海，则沈沈湛湛，人
莫测其亏全。又不观阴阳四时之去来，前者谁挽，后
者谁推？但见河汉乌飞而兔没，草木实落而花开。人
之营营，与识俱生。识步而驰，识取而争。穷血气之所
趋，虽贤愚其同情。惟夫大静之士，得智遗智，居名避
名，用能翫外物若蝉蜕。戏世好为孩婴。时然后出，不
得已于出，则山摇而岳动；时然后处，不得已于处，则
鹄峙而鸾停。时然后默，不得已于默，则风收而霆息；
时然后语，不得已于语，则玉振而金声。彼沾沾之小
夫，与硁硁之俗子，勺水盈缩，杯羹《愠喜》闲有“闻苏门
而习啸，望箕山而结轨”，岂不贤于其徒？语诸大人先
生之门，是犹过蓬莱而夸海市也。